**ΟΜΙΛΙΑ**

**ΠΡΟΕΔΡΟΥ ΚΕΔΕ**

**ΛΑΖΑΡΟΥ ΚΥΡΙΖΟΓΛΟΥ**

**Στην επιμορφωτική συνάντηση της ΚΕΔΕ**

**με τις Περιφέρειες Αττικής - Πελοποννήσου**

Για την Κ.Ε.Δ.Ε. αποτελεί προτεραιότητα η αναβάθμιση του θεσμικού και λειτουργικού ρόλου της Αυτοδιοίκησης Α’ Βαθμού, στη βάση της εγγύτητας, της αποκέντρωσης και της αποτελεσματικότητας, γιατί πιστεύουμε πως Ισχυρή Αυτοδιοίκηση, σημαίνει καλύτερη Ελλάδα.

Βρισκόμαστε σε μια ιδιαίτερα κρίσιμη χρονική συγκυρία, που χαρακτηρίζεται από έντονες γεωπολιτικές αλλαγές και γεγονότα, όπως ο πόλεμος στην Ουκρανία και τη Μέση Ανατολή, η ενεργειακή κρίση και η κατακόρυφη αύξηση του κόστους ζωής. Ωστόσο πρέπει να συζητήσουμε όλα τα μεγάλα ζητήματα που αφορούν τη λειτουργία της αυτοδιοίκησης Α’ Βαθμού.

Καθώς και να αναζητήσουμε τους τρόπους και τα μέσα που θα μας επιτρέψουν να μετατρέψουμε τους Δήμους μας, σε σύγχρονους, πράσινους και ψηφιακούς, προς όφελος των πολιτών των τοπικών μας κοινωνιών.

**Για πρώτη φορά παρουσιάστηκε από τη ΚΕΔΕ ένα νέο, διαφανές, δίκαιο και βιώσιμο μοντέλο κατανομής των ΚΑΠ. Το 2022 στο συνέδριό μας στο Βόλο, ζητήσαμε από το Υπουργείο Εσωτερικών την εφαρμογή του από 1.1.2024 και έγινε δεκτό.**

**Πρόκειται για ένα μοντέλο που απαντά στις ανάγκες των δήμων αντιμετωπίζει με ισότιμο τρόπο δήμους με τα ίδια χαρακτηριστικά, διασφαλίζει ότι κανένας δήμος δεν θα εισπράττει μελλοντικά λιγότερα χρήματα από όσα εισπράττει σήμερα, ενώ στηρίζει στην πράξη τους μικρούς ορεινούς και μικρούς νησιωτικούς και περιφερειακούς δήμους, αποτελώντας ουσιαστικό εργαλείο ενίσχυσης της πολιτικής συνοχής.**

**Χωρίς καμία μείωση σε κανένα δήμο, υπάρχουν αυξήσεις σε 278 δήμους και σε 54 δήμους δεν υπάρχει αύξηση. Παρακολουθήσαμε την πρακτική εφαρμογή και την εξέλιξή του κι όπου χρειαστεί θα λειάνουμε τις γωνίες.**

Παρά τα όποια θετικά βήματα μπροστά, που έχουν γίνει, μέσα στη δύσκολη συγκυρία του κορονοϊού και των λοιπών δυσκολιών που προανέφερα, εξακολουθούν να υπάρχουν πολλά και σημαντικά ζητήματα, που δεν έχουν επιλυθεί ακόμη, προκειμένου να καταστεί η πρωτοβάθμια Τοπική Αυτοδιοίκηση βασικός πυλώνας για την παραγωγική ανασυγκρότηση και την ανάπτυξη της χώρας, καθώς και την ενίσχυση της κοινωνικής προστασίας κι αλληλεγγύης.

**Οι προτεραιότητές μας**

Η Αυτοδιοίκηση Α’ Βαθμού, ενωμένη διεκδικεί:

* την αναβάθμιση της καταστατικής θέσης του αιρετού προσωπικού της ( οικονομικά και ποινικά).
* την ενίσχυση της οικονομικής και διοικητικής αυτοτέλειας των Δήμων, ώστε να μπορούν να ανταποκρίνονται στις θεσμοθετημένες υποχρεώσεις τους και να παρέχουν υπηρεσίες ποιότητας στους πολίτες.
* ένα νέο αποκεντρωμένο μοντέλο διοίκησης του κράτους, με ανακατανομή και ξεκαθάρισμα αρμοδιοτήτων.
* την άμεση ενίσχυση των Δήμων, με νέο προσωπικό υψηλών δεξιοτήτων, ώστε να μπορούν να ανταποκρίνονται στις αυξημένες αρμοδιότητές τους.
* την περαιτέρω προώθηση του ψηφιακού μετασχηματισμού , μέσα από τη  προώθηση του μοντέλου λειτουργίας των “έξυπνων πόλεων”.
* την αποκλειστική αρμοδιότητα των Δήμων στα ζητήματα που αφορούν τη διαχείριση και αξιοποίηση των απορριμμάτων, καθώς και την αναστολή επιβολής του τέλους ταφής.
* την αναβάθμιση του ρόλου των Δήμων στα ζητήματα κοινωνικής μέριμνας, παιδείας, υγείας και πολιτικής προστασίας.

Στο πλαίσιο των παραπάνω θέσεων:

1. Όσον αφορά την **κυβερνησιμότητα των Δήμων**και τη**βελτίωση του μοντέλου λειτουργίας**τους, έχουν

Έχουν γίνει σημαντικά θετικά βήματα προς την κατεύθυνση αυτή.

Ενισχύει την κυβερνησιμότητα των Δήμων η αλλαγή του εκλογικού συστήματος διεξαγωγής των αυτοδιοικητικών εκλογών, που αποτελούσε απαίτηση της πλειοψηφίας  του αιρετού πολιτικού προσωπικού της αυτοδιοίκησης.

Τα βήματα που έχουν γίνει όμως δεν είναι αρκετά. Γι αυτό πρέπει:

* Να προχωρήσει άμεσα και χωρίς καμία επιπλέον καθυστέρηση η **Μεταρρύθμιση στη Λειτουργία του Κράτους και της Αυτοδιοίκησης.** Και μιας και έκανε λόγο για αξιολόγηση των δήμων η κα υπουργός, θα έλεγα ότι κάτι τέτοιο αν είναι καλό για μας γιατί δεν το εφαρμόζουν στο Κράτος στην αυλή τους.

Ως προς το περιεχόμενο της Μεταρρύθμισης στο Κράτος, υποστηρίζουμε την ανάγκη για Αποκέντρωση,  Πολυεπίπεδη Διακυβέρνηση και ανακατανομή αρμοδιοτήτων, στη βάση της εγγύτητας, της επικουρικότητας και της αποτελεσματικότητας.

* Προς την κατεύθυνση αυτή έχει κατατεθεί κείμενο θέσεων της Κ.Ε.Δ.Ε. προς το ΥΠ.ΕΣ., ως βάση του διαλόγου για το περιεχόμενο της Μεταρρύθμισης.

1. Όσον αφορά τα **Οικονομικά των Δήμων**

Έχουν πραγματοποιηθεί μια σειρά από σημαντικά θετικά βήματα.

* Μετά από μια δεκαετία κατακόρυφης μείωσης των πόρων προς την αυτοδιοίκηση και τη μείωση των ΚΑΠ, λόγω μνημονιακών και περιοριστικών πολιτικών την τριετία 2020-2022 οι πόροι μας που προέρχονται από ΚΑΠ λειτουργικών, επενδυτικών και ειδικών δαπανών αυξήθηκαν κατά 31% ( 6,95 δις ευρώ), σε σχέση με την τριετία 2017-2019( 5,3 δις ευρώ)
* Δίνονται  σημαντικές δυνατότητες στους Δήμους για πρώτη φορά μετά από πολλά χρόνια να εκτελέσουν έργα, αξιοποιώντας τους πόρους του Προγράμματος «Α. Τρίτσης», Προγράμματα από το ΕΣΠΑ (Έξυπνες πόλεις – Smart Cities), το Ταμείο Ανάκαμψης ( Πρόγραμμα Οδική Ασφάλεια), το Πρόγραμμα «Εκσυγχρονισμός των ΚΕΠ», Το Πρόγραμμα Ηλέκτρα, το Πράσινο Ταμείο,  κλπ.

Παραμένουν όμως, σε εκκρεμότητα μια σειρά από **οικονομικά** **ζητήματα**, για τα οποία απαιτούνται άμεσες λύσεις. Δεν αποδεχόμαστε καμιά μεταφορά νέας ευθύνης η αρμοδιότητας στους δήμους, χωρίς τη μεταφορά και των αναγκαίων πόρων.

Στο πλαίσιο αυτό ζητάμε:

* Την αύξηση των πόρων που καταβάλλονται μέσω των ΚΑΠ στους Δήμους, στο ύψος που προβλέπει η ισχύουσα νομοθεσία, προκειμένου να καλύπτεται το σύνολο των λειτουργικών τους αναγκών. Ήδη το 2024 καλούμαστε να καλύψουμε (συν 10%) την αύξηση του μισθολογικού κόστους των εργαζομένων.
* Τη σταδιακή απόδοση στους Δήμους, των παρακρατηθέντων πόρων από προηγούμενα έτη. Δεν θα σταματήσουμε να τα διεκδικούμε, είναι χρήματα των δήμων και δεν τα απεμπολούμε.
* Την αλλαγή του υφιστάμενου νομοθετικού πλαισίου που απαλλάσσει σήμερα τους παραχωρησιούχους από την καταβολή ανταποδοτικών τελών.
* Την επαναφορά του ανταποδοτικού τέλους των πετρελαιοειδών καθώς και την τροποποίηση του νομοθετικού πλαισίου για τα τέλη υπεδάφους.

1. Όσον αφορά τα ζητήματα που αφορούν την **ενέργεια και το περιβάλλον**, ζητάμε τα παρακάτω:

* Την αναστολή της επιβολής του τέλους ταφής. Δεν είναι δυνατόν να καλούνται οι Δήμοι και οι δημότες να πληρώσουν την έλλειψη των απαραίτητων υποδομών για τη φιλική προς το περιβάλλον διαχείριση των απορριμμάτων, ο σχεδιασμός και υλοποίηση των οποίων αποτελεί ευθύνη του Κεντρικού Κράτους. **Σε κάθε περίπτωση, αν  δεν εισακουστεί η πρότασή μας, θα εφαρμόσουμε την ήδη ειλημμένη απόφαση της ΚΕΔΕ για δικαστική προσβολή του. Ταυτόχρονα όμως στο επόμενο ΔΣ της ΚΕΔΕ 13.12.2023 θα λάβουμε απόφαση-πρόταση προς την Κυβέρνηση για επιστροφή των ποσών που συγκεντρώνονται από τον ΕΟΑν εντός του 2024 με τη μορφή προμηθειών κάδων, απορριμματοφόρων και εν γένει αναγκών των δήμων και όχι να αναμένουμε πότε ο υπουργός θα μας αποδώσει αυτά τα ποσά.**
* Την έκδοση ΚΥΑ που θα επιτρέπει σε δήμους χωρίς πιστοληπτική ικανότητα, να συνάψουν δάνεια με το Τ.Π.&Δ., αποκλειστικά για τη χρηματοδότηση έργων εξοικονόμησης ενέργειας.
* Την πλήρη κάλυψη του ενεργειακού κόστους των σχολείων από το Κεντρικό Κράτος κι όχι από τους Δήμους, αφού οι ενεργειακές δαπάνες των σχολείων αποτελούν ευθύνη του κρατικού προϋπολογισμού.
* Τη συμμετοχή της Αυτοδιοίκησης Α’ Βαθμού στο σχεδιασμό της επόμενης μέρας όσον αφορά τη διαχείριση των απορριμμάτων.
* Να προχωρήσει άμεσα ο προγραμματισμός νέων προσλήψεων μόνιμου προσωπικού από το ΥΠΕΣ, που να καλύπτουν τις σημερινές μεγάλες ανάγκες, κυρίως σε επιστημονικό προσωπικό υψηλών δεξιοτήτων.
* Την αλλαγή του μοντέλου της κινητικότητας. Να υπάρχει δυνατότητα μετακίνησης μόνον από Δήμο σε Δήμο και να απαιτείται η σύμφωνη γνώμη των δημάρχων, που γνωρίζουν καλύτερα από τον καθένα, τις ανάγκες των Δήμων τους.
* Να ολοκληρωθεί η διαδικασία που αφορά τη λειτουργία της Δημοτικής Αστυνομίας, ώστε να μπορούμε να ελέγχουμε τη λειτουργία των πόλεων μας. Χωρίς Δημοτική Αστυνομία δεν θα μπορούμε να ανταποκριθούμε σε πρόσφατες αρμοδιότητες που μας έχουν δοθεί , όπως αυτές για τα ζώα συντροφιάς.
* Εφαρμογή εντός του 24 του Προγράμματος Κοινωφελούς Εργασίας, για να καλυφθούν οι ανάγκες των δήμων σε εποχικό προσωπικό.
* Την αλλαγή του υφιστάμενου νομοθετικού πλαισίου, που υποχρεώνει τους Δήμους να πληρώνουν από τον προϋπολογισμό τους τη μισθοδοσία εργαζομένων που έχουν αποσπαστεί σε άλλες υπηρεσίες, απασχολούνται εκεί κι όμως οι Δήμοι εξακολουθούν να τους πληρώνουν.

1. Όσον αφορά τα ζητήματα που αφορούν την **καταστατική θέση των αιρετών της πρωτοβάθμιας αυτοδιοίκησης**, θεωρούμε καταρχήν προτεραιότητα την αντιμετώπιση του με όρους ισοτιμίας, σε σχέση με το υπόλοιπο πολιτικό προσωπικό.

Στο πλαίσιο αυτό θεωρούμε θετική εξέλιξη την επαναφορά της ειδικής δωσιδικίας, ώστε οι Δήμαρχοι να δικάζονται σε πρώτο βαθμό από το Εφετείο και να μην οδηγούνται στο αυτόφωρο για πλημμεληματικές και πταισματικές παραβάσεις.

Επιπλέον ζητάμε:

* Την εφαρμογή του νόμου σχετικά με τον Επόπτη Νομιμότητας και την λειτουργία της Αυτοτελούς Υπηρεσίας Εποπτείας ΟΤΑ.
* Την εφαρμογή της πιλοτικής πρότασης που καταθέσαμε, με την οποία αξιολογούμε και κατηγοριοποιούμε μια προς μια, τις 900 περίπου αρμοδιότητες των Αποκεντρωμένων Διοικήσεων.
* Τη διόρθωση της μισθολογικής θέσης των αιρετών, με τον καθορισμό του ύψους των αποδοχών του αιρετού πολιτικού προσωπικού των δήμων, σε συνάρτηση με το ύψος των ευθυνών που αναλαμβάνουν.

1. Όσον αφορά τα ζητήματα που αφορούν την **ορεινότητα και νησιωτικότητα**, ζητούμε:

* Την ειδική νομοθέτηση για ορεινές και νησιωτικές περιοχές, που θα περιλαμβάνει προβλέψεις για την διοικητική και οικονομική υποστήριξη των μικρών ορεινών και νησιωτικών δήμων, ώστε να μπορούν να προσφέρουν υπηρεσίες υγείας, πρόνοιας, εργασίας και εκπαίδευσης, για τη στήριξη και ενίσχυση των τοπικών πληθυσμών.
* Δημιουργία αναπτυξιακών προγραμμάτων που θα περιλαμβάνει τις μικρές ορεινές και νησιωτικές περιοχές ανά Περιφερειακή Ενότητα. Έχουμε καταθέσει σχετική πρόταση.

Στις νέες συνθήκες που διαμορφώνονται και επηρεάζουν την καθημερινότητα των πολιτών των τοπικών μας κοινωνιών, κρίνουμε αναγκαίο ως αυτοδιοίκηση Α’ Βαθμού να βγούμε μπροστά και να απαιτήσουμε μια ουσιαστική μεταρρύθμιση, θεωρώντας επιτακτική την αλλαγή του μοντέλου οργάνωσης της λειτουργίας του Κράτους και της Αυτοδιοίκησης.

Διεκδικούμε πόρους για να ασκήσουμε τις αρμοδιότητές μας και να ανταποκριθούμε με επάρκεια και αποτελεσματικότητα στις σημερινές αλλά και μελλοντικές κρίσεις, δημιουργώντας ένα αποτελεσματικό δίκτυ κοινωνικής προστασίας για τις ευπαθείς ομάδες συμπολιτών μας.

Είμαστε πρωταγωνιστές στην εθνική προσπάθεια για την αντιμετώπιση των συνεπειών της ενεργειακής και κλιματικής κρίσης.

Οι διεκδικήσεις μας είναι δίκαιες και διαχρονικές και υπηρετούν το μακροπρόθεσμο συμφέρον της ελληνικής κοινωνίας

Η Αυτοδιοίκηση Α’ Βαθμού ενωμένη, στο επόμενο διάστημα θα επιδιώξουμε μέσα από τις συναντήσεις με την πολιτική ηγεσία της χώρας, τον Πρωθυπουργό, αλλά και τις ηγεσίες όλων των πολιτικών κομμάτων, να προωθήσουμε τις κοινές μας θέσεις.